 **REPUBLIKA HRVATSKA
KRAPINSKO-ZAGORSKA ŽUPANIJA**

 ŽUPANIJSKA SKUPŠTINA

KLASA: 004-01/14-01/03

URBROJ: 2140/01-01-14-5

Krapina, 17. prosinac 2014.

 Na temelju članka 17. Statuta Krapinsko-zagorske županije («Službeni glasnik Krapinsko-zagorske županije», broj 13/01, 5/06, 14/09, 11/13 i 26/13 – pročišćeni tekst) i odredbi Strategije suzbijanja korupcije («Narodne novine», broj 75/08), **Županijska skupština** **Krapinsko - zagorske županije** na 10. sjednici održanoj dana 17. prosinca 2014. godine donijela je

**O D L U K U**

**o osnivanju Antikorupcijskog povjerenstva**

**Krapinsko-zagorske županije**

**I. OPĆE ODREDBE**

Članak 1.

 Županijska skupština Krapinsko-zagorske županije osniva Antikorupcijsko povjerenstvo Krapinsko-zagorske županije kao savjetodavno tijelo Županijske skupštine za praćenje i suzbijanje korupcije na području Krapinsko-zagorske županije (u daljnjem tekstu: Povjerenstvo).

Članak 2.

 Ovom Odlukom utvrđuju se zadaće, sastav i način imenovanja članova Povjerenstva i druga pitanja od važnosti za rad Povjerenstva.

**II. ZADAĆE POVJERENSTVA**

Članak 3.

 Zadaće Povjerenstva su:

 - izrađuje i predlaže Županijskoj skupštini program kojim se u obavljanju poslova iz djelokruga tijela Krapinsko-zagorske županije smanjuje ili onemogućava pojava korupcije,

 - provodi i prati realizaciju programa suzbijanja korupcije za Krapinsko-zagorsku županiju,

 - predlaže Županijskoj skupštini ostale mjere aktivnosti na sprečavanju svih vrsta koruptivnog ponašanja,

 - sustavno prati podatke o pojavama korupcije koje mu dostavljaju građani i pravne osobe,

 - provodi informiranje javnosti o provedbi programa i mjera za suzbijanje korupcije za Krapinsko-zagorsku županiju,

 - provodi informiranje javnosti o načinima prijave uočenih pojava i slučajeva korupcije,

 - surađuje s ostalim čimbenicima zaduženim za provedbu programa za suzbijanje korupcije na podizanju ukupne svijesti u javnosti o štetnosti korupcije,

 - prati Nacionalnu strategiju suzbijanja korupcije,

 - podnosi izvješće Županijskoj skupštini o realizaciji programa za suzbijanje korupcije,

 - jednom godišnje izvještava Županijsku skupštinu o svom radu.

**III. SASTAV, IMENOVANJE I NAČIN RADA POVJERENSTVA**

Članak 4.

 Povjerenstvo ima predsjednika, zamjenika predsjednika i pet članova.

 U Povjerenstvo članovi predstavničke većine u Županijskoj skupštini daju jednog člana, članovi predstavničke manjine u Županijskoj skupštini daju dva člana, a četiri se člana bira temeljem javnog poziva.

 Javnim pozivom bira se četiri člana iz reda uglednih javnih djelatnika.

 Odbor za izbor i imenovanja Županijske skupštine raspisuje i provodi javni poziv za predlaganje kandidata za članove Povjerenstva.

Članak 5.

 Mandat članova Povjerenstva traje do isteka tekućeg mandata Županijske skupštine Krapinsko-zagorske županije.

 Povjerenstvo radi na sjednicama.

 Sjednice saziva i njihovim radom rukovodi predsjednik Povjerenstva.

 O radu Povjerenstva vodi se zapisnik.

Članak 6.

 Zbog specifičnosti područja djelovanja, Povjerenstvo će donijeti Poslovnik kojim će se detaljnije propisati organizacija i način rada Povjerenstva.

Članak 7.

 Članovi Povjerenstva imaju pravo na naknadu za svoj rad sukladno Odluci Županijske skupštine Krapinsko-zagorske županije o naknadama članovima Županijske skupštine i njezinih radnih tijela.

Članak 8.

 Izrazi koji se koriste u ovoj Odluci, a koji imaju rodno značenje, bez obzira na to koriste li se u muškom ili ženskom rodu, obuhvaćaju, na jednak način, muški i ženski rod.

**IV. ZAVRŠNE ODREDBE**

Članak 9.

 Stručne, administrativne i tehničke poslove za Povjerenstvo obavljat će Upravni odjel nadležan za problematiku korupcije/antikorupcije.

Članak 10.

 Ova Odluka stupa na snagu osmi dan od dana objave u «Službenom glasniku Krapinsko-zagorske županije».

 **PREDSJEDNICA**

 **ŽUPANIJSKE SKUPŠTINE**

Vlasta Hubicki, dr. vet. med.

Dostaviti:

1. Župan,
2. Ministarstvo pravosuđa

Zagreb, Ulica grada Vukovara 49,

1. Ured državne uprave u Krapinsko-zagorskoj županiji,

 n/p predstojnice,

1. Upravni odjel za zdravstvo, socijalnu skrb, udruge i mlade, ovdje,
2. «Službeni glasnik Krapinsko-zagorske županije», za objavu,
3. za prilog zapisniku,
4. za Zbirku isprava,
5. Pismohrana.